OB-verslag: Ramaphosa, opposisiepartye reageer | Maroela Media
Pres. Cyril Ramaphosa het die Openbare Beskermer (OB) se verdoemende verslag dat hy die parlement doelbewus mislei en die Grondwet geskend het, ontvang en sal dit bestudeer.
Mkhwebane het bevind Ramaphosa het die parlement doelbewus mislei oor die R500 000 wat Bosasa (nou African Global Operations) aan sy veldtog geskenk het om president van die ANC te word.
Ramaphosa het verlede jaar tydens die vraesessie in die parlement gesê sy seun Andile het gebaat by 'n kontrak met Bosasa van R500 000. Ramaphosa het later sy antwoord teruggetrek en aan die nasionale vergadering gesê hy het nie opsetlik verkeerde inligting daaroor gegee nie en dat die halfmiljoen rand inderdaad aan sy veldtog geskenk is.
Die presidensie het 'n paar uur ná adv. Busisiwe Mkhwebane haar verslag bekend gemaak het, 'n verklaring uitgereik.
"Die president het op 27 Junie 'n omvattende reaksie ingedien op die artikel 7(9)-kennisgewing waarin daar in detail besonderhede gegee word oor waar die voorlopige bevindinge tekort skiet, feitelik én volgens wet," lui die verklaring.
"Dit blyk egter dat die president se reaksie op die artikel 7(9)-kennisgewing nie behoorlik oorweeg is nie. Die president sal egter die verslag van die Openbare Beskermer bestudeer en 'n besluit oor enige verdere optrede neem."
Ramaphosa het in die verklaring ook weereens sy respek vir die Openbare Beskermer se kantoor en die rol wat dit speel om verantwoordbaarheid te verseker, bevestig.
"Die president bevestig verder sy vasberadenheid en toewyding om alle vorme van korrupsie en misdaad te beveg. Om hierdie rede is niemand, ongeag die posisie wat hulle inneem, bo die wet verhewe nie."
Die DA het intussen te kenne gegee dat hy strafregtelike klagte teen Ramaphosa aanhangig sal maak.
"Die DA sal strafregtelike klagte van geldwassery teen Ramaphosa, die CR17-veldtog en die advokate se trust wat by die veldtog betrokke was, indien," het Mmusi Maimane, leier van die DA, gesê.
Mkhwebane het gesê die geld het deur verskeie tussengangers gegaan, eerder as direk na die CR17-veldtog.
Maimane het ook versoek dat die parlement 'n ad hoc-komitee op die been bring om die Openbare Beskermer se verslag en bevindinge te oorweeg om te verseker dat Ramaphosa verantwoordbaar gehou word.
Die VF Plus het in reaksie op die verslag gesê Ramaphosa moet nou oop kaarte speel. "Hy is dit verskuldig aan die mense van Suid-Afrika," het Pieter Groenewald, leier van die VF Plus, gesê.
"Pres. Ramaphosa het gister in die parlement hieroor gesê die reg moet sy gang gaan. Dit het nou gebeur met die OB se bevinding en dit is nou die president se skuif om dit duidelik te stel wat die ware toedrag van sake is.
"Indien hy besluit om die OB se bevinding te laat hersien, moet hy dit sonder versuim doen en ook sy redes daarvoor gee."
Hierdie OB is besig om die land op sy kniee te dwing
Sy neem net die spotlight van haar onbevoegdheid van haar pos weg
Cyril Ramaphosa het net homself te blameer, ek het geen simpatie met hom nie.
"Watch this space" he he he ghnmmm kug kug Ou brulpadda is the slim vir julle almal he he he
En so hou Musi aan om Ace Magashule se hande te speel sodat die anc Rhamaphosa kan herroep en weer n krimineel president maak